V minulom roku vzrástla ústredná úloha Europolu a z tejto agentúry na presadzovanie práva sa stala skutočná centrála pre výmenu informácií o závažnej cezhraničnej trestnej činnosti a terorizme v rámci EÚ. Nové nariadenie o Europole nadobudlo účinnosť 1. mája 2017 a poskytuje tejto agentúre prostriedky na to, aby fungovala efektívnejšie, účinnejšie a zodpovednejšie. Konkrétne, nový rámec pre spracovanie údajov zvyšuje kapacitu agentúry, pokiaľ ide o vypracovávanie analýz trestnej činnosti na podporu členských štátov, a pevnejší rámec pre ochranu údajov zabezpečuje nezávislý a účinný dohľad nad ochranou údajov. Naďalej sa pracuje na hlbšej integrácii databáz orgánov na presadzovanie práva v EÚ s informačným systémom Europolu a ich interoperabilite. Komisia predložila návrhy na zlepšenie prístupu Europolu do Schengenského informačného systému, posilnenie riadenia Európskeho centra pre boj proti terorizmu a maximalizáciu prínosov spolupráce s medzinárodnými partnermi. Komisia takisto podporila interakciu medzi orgánmi presadzovania práva a spravodajskými službami a Európske centrum pre boj proti terorizmu nadviazalo kontakty s protiteroristickou skupinou. Na základe dôkladného posúdenia potrieb získala agentúra Europol 18 ďalších pracovných miest, aby mohla v rokoch 2017 až 2020 plniť svoje nové úlohy, a z rozpočtu EÚ na rok 2017 agentúra získala 31 ďalších pracovných miest, aby mohla poskytovať nepretržité služby a byť schopná nasadenia na mieste, čím celkový počet pracovných miest v Europole dosiahol výšku 550. V návrhu rozpočtu EÚ na rok 2018 Komisia navrhla ďalej zvýšiť stav zamestnancov Europolu o 16 pracovných miest na posilnenie jeho špecializovaných centier, zvýšenie podpory, ktorú jeho jednotka pre nahlasovanie internetového obsahu poskytuje pri odstraňovaní teroristického obsahu z internetu, a zintenzívnenie úsilia v boji proti podvodom na internete. Europol eviduje stály nárast počtu príspevkov do svojich databáz. Je však potrebné, aby sa členské štáty v plnej miere zapojili do činnosti Európskeho centra pre boj proti terorizmu, poskytovali Europolu všetky relevantné informácie na účely spoločnej analýzy a prispievali k operačnej spolupráci, aby Europol mohol plne využiť svoj potenciál na poskytovanie podpory vnútroštátnym orgánom.

V minulom roku sa dosiahol značný pokrok pri zvyšovaní bezpečnosti na vonkajších hraniciach. Dňa 7. apríla 2017 nadobudol účinnosť revidovaný Kódex schengenských hraníc, ktorý stanovuje systematické kontroly v databázach týkajúce sa všetkých cestujúcich prekračujúcich vonkajšie hranice vrátane občanov EÚ. Tieto systematické kontroly pomáhajú identifikovať cestujúcich, ktorí predstavujú hrozbu z hľadiska bezpečnosti alebo na ktorých bol vydaný zatýkací rozkaz. Európsky parlament a Rada dosiahli v júli 2017 politickú dohodu týkajúcu sa systému vstup/výstup EÚ, ako ho navrhla Komisia v apríli 2016 . Systém bude registrovať údaje o vstupe a výstupe štátnych príslušníkov tretích krajín prekračujúcich vonkajšie hranice EÚ, a zlepšením kvality a efektívnosti kontrol tak prispeje k zlepšeniu riadenia vonkajších hraníc a zvýšeniu vnútornej bezpečnosti. So spoluzákonodarcami sa pracuje na návrhu Komisie z novembra 2016 na zriadenie systému EÚ pre cestovné informácie a povolenia (ETIAS). Systém bude zhromažďovať informácie o osobách, ktoré majú v úmysle cestovať v rámci bezvízového styku do EÚ, aby bolo možné vykonávať kontroly z hľadiska nelegálnej migrácie a bezpečnosti a identifikovať možné riziká ešte pred ich príchodom. Komisia naďalej spolupracuje so spoluzákonodarcami s cieľom dosiahnuť dohodu o tomto návrhu do konca tohto roka, v súlade so spoločným vyhlásením o legislatívnych prioritách EÚ na rok 2017. Keďže sa tieto nástroje opierajú o zabezpečené cestovné doklady a doklady totožnosti, Komisia pracuje aj na vykonávacích opatreniach namierených proti podvodom s cestovnými dokladmi a osobnými údajmi, ktoré sú uvedené v akčnom pláne z decembra 2016.

Najneskôr v novembri predložíme návrh na vytvorenie európskeho systému cestovných informácií – pôjde o automatizovaný systém na určovanie osôb, ktoré môžu pricestovať do Európy. Budeme tak vedieť, kto do Európy cestuje, ešte skôr, ako sem dorazí.“

„Budeme brániť naše hranice a každého, kto ich prekročí, podrobíme prísnym kontrolám, ktoré sa začnú uplatňovať do konca roka. Vždy, keď niekto vstúpi do EÚ alebo z nej odíde, urobí sa záznam o tom kedy, kde a prečo tak urobil.

V minulom roku sa pokračovalo vo vykonávaní akčného plánu o financovaní terorizmu s cieľom odhaľovať financovanie terorizmu a zabrániť mu, a to najmä na základe legislatívnych návrhov, ktoré predložila Komisia. V decembri 2016 Komisia predložila tri legislatívne návrhy, ktorými sa doplní a upevní právny rámec EÚ v oblastiach, ako je pranie špinavých peňazí , nelegálne peňažné toky a zmrazenie a konfiškácia majetku. Už v júli 2016 Komisia navrhla zmeny štvrtej smernice o boji proti praniu špinavých peňazí, ktorými sa postihujú nové spôsoby financovania terorizmu (napr. virtuálne meny, predplatené karty) a zvyšuje sa transparentnosť na účely boja proti praniu špinavých peňazí. Najnovší návrh na boj proti financovaniu terorizmu nasledoval 13. júla 2017, keď Komisia predložila návrh nariadenia, ktorého cieľom je zabrániť dovozu predmetov kultúrnej hodnoty nezákonne vyvezených z tretej krajiny do EÚ a ich uskladneniu v EÚ. Komisia vyzýva spoluzákonodarcov, aby urýchlene pokročili v práci na týchto dôležitých návrhoch.

Spoluzákonodarcovia prijali 17. mája 2017 revidovanú smernicu o kontrole získavania a vlastnenia zbraní – smernicu o strelných zbraniach . Návrhom sa výrazne rozširuje škála zakázaných zbraní, pričom najnebezpečnejšie zbrane sa dostávajú zo širšieho obehu. Členské štáty musia požadované kontroly získavania a vlastnenia strelných zbraní zaviesť do 14. septembra 2018, aby zločinecké skupiny a teroristi nemohli zneužívať rozdrobené pravidlá v rámci Únie. Zároveň pokračovali snahy o to, aby bol zločincom a teroristom znemožnený prístup k nelegálnym zbraniam. Rada dospela v súlade s výzvou Komisie 18. mája 2017 k záveru, že nezákonné obchodovanie so strelnými zbraňami bude aj počas ďalších štyroch rokov hrozbou trestnej činnosti, ktorej sa EÚ bude v oblasti boja proti závažnej a organizovanej trestnej činnosti venovať prioritne. Komisia takisto pokračovala vo vykonávaní akčného plánu z decembra 2015 na boj proti nedovolenému obchodovaniu so strelnými zbraňami a výbušninami a ich používaniu. V súlade s vyhlásením o posilnení boja proti nedovolenému obchodovaniu so strelnými zbraňami a muníciou na západnom Balkáne, ktoré bolo dohodnuté na ministerskom fóre EÚ – západný Balkán v oblasti spravodlivosti a vnútorných vecí 16. decembra 2016, pripravuje Europol v súčasnosti nasadenie svojich prizvaných príslušníkov pohraničnej stráže v Albánsku, Bosne a Hercegovine a Srbsku.

V priebehu minulého roka EÚ podnikla ďalšie kroky, aby uzatvorila priestor, v ktorom teroristi pôsobia. Spoluzákonodarcovia prijali 15. marca 2017 smernicu o boji proti terorizmu , ktorá pomáha predchádzať teroristickým útokom kriminalizáciou činov, ako je financovanie terorizmu, účasť na výcviku alebo cestovanie na účely terorizmu, ako aj organizovanie takýchto ciest alebo napomáhanie pri nich. Smernica takisto posilňuje práva obetí terorizmu a stanovuje súbor služieb na uspokojenie ich osobitných potrieb. Členské štáty musia transponovať nové pravidlá do svojich vnútroštátnych právnych predpisov do 8. septembra 2018.

Prioritou zostáva aj boj proti radikalizácii. Komisia zintenzívňuje svoju činnosť v tejto oblasti, najmä prostredníctvom skupiny expertov na vysokej úrovni na boj proti radikalizácii. Svoje predbežné zistenia skupina predloží do konca roka 2017. Pokiaľ ide o predchádzanie radikalizácii na internete, riadiaci pracovníci internetového fóra EÚ zhodnotia ku koncu septembra 2017 vykonávanie akčného plánu z júla 2017, aby bolo možné na december 2017 pripraviť tretie internetové fórum EÚ. Komisia bude úzko spolupracovať aj s nedávno vytvoreným globálnym internetovým fórom na boj proti terorizmu, ktoré dopĺňa úsilie vyvíjané v rámci internetového fóra EÚ.

Komisia vo svojom úsilí o zabezpečenie európskej reakcie na financovanie terorizmu vykonáva opatrenia stanovené v akčnom pláne z 2. februára 2016 . To zahŕňa posúdenie opatrení na zlepšenie prístupu k centrálnym registrom bankových účtov a obmedzenie platieb v hotovosti. Ďalším kľúčovým aspektom tejto práce je posúdenie prípadného európskeho systému na sledovanie transakcií súvisiacich s terorizmom, ktorý by doplnil existujúcu dohodu medzi EÚ a USA o Programe na sledovanie financovania terorizmu (TFTP) , pričom by sledoval transakcie vyňaté z rozsahu pôsobnosti uvedenej dohody. V Tretej správe o pokroku smerom k dosiahnutiu účinnej a skutočnej bezpečnostnej únie z decembra 2016 Komisia uviedla svoju počiatočnú analýzu možnosti zriadiť európsky systém na sledovanie financovania terorizmu a vyjadrila sa, že na posúdení bude ďalej pracovať. Komisiou vypracované nadnárodné posúdenie rizík týkajúcich sa financovania terorizmu uverejnené 27. júna 2017 potvrdilo, že teroristi a zločinci sa snažia na svoju činnosť využiť finančný sektor, napríklad prostredníctvom podvodného používania spotrebiteľských úverov a pôžičiek s nízkou hodnotou. Hlavnú úlohu pri riešení výziev v oblasti prania špinavých peňazí a financovania terorizmu zohrávajú finančné spravodajské jednotky (FIU). Sú zodpovedné za prijímanie informácií a ich analyzovanie, pričom výsledky svojich analýz poskytujú príslušným orgánom. Ako však bolo zdôraznené v správe z decembra 2016 , značné rozdiely v postavení finančných spravodajských jednotiek, ich právomociach, pokiaľ ide o získanie, výmenu a využívanie informácií, organizáciu a úroveň autonómie, môžu mať negatívny vplyv na ich schopnosť spolupracovať medzi sebou a s ostatnými príslušnými orgánmi. V pracovnom dokumente útvarov Komisie z júna 2017 o zlepšení spolupráce medzi finančnými spravodajskými jednotkami, sa uvádzajú regulačné i neregulačné opatrenia, ktoré by pomohli identifikované problémy vyriešiť. Komisia tieto opatrenia ďalej posúdi v rámci diskusií s odborníkmi z vnútroštátnych finančných spravodajských jednotiek, orgánov presadzovania práva a justičných orgánov. Komisia svoje zistenia uvedie v jednej z ďalších správ o pokroku smerom k dosiahnutiu bezpečnostnej únie.

Je potrebné pokračovať v úsilí o obmedzenie prístupu k nebezpečným látkam, ktoré môžu teroristické siete použiť ako výbušniny. Pri nedávnych útokoch boli najčastejšie použité podomácky vyrobené výbušniny, najmä triacetón triperoxid (TATP). Ako bolo uvedené v nedávnej správe o uplatňovaní nariadenia o prekurzoroch výbušnín , Komisia skúma možné dodatočné a sprísnené opatrenia s cieľom zabrániť teroristom výbušniny nadobudnúť.

Pokiaľ ide o posilňovanie ochrany mäkkých cieľov, 18. – 19. septembra 2017 sa po prvýkrát stretne novovytvorená skupina EÚ pre politiku v oblasti mäkkých cieľov, ktorej činnosť budú podporovať dve podskupiny zahŕňajúce odborníkov z praxe a hospodárske subjekty vrátane zainteresovaných strán zo súkromného sektora. V rámci skupiny odborníkov z praxe vznikla sieť na ochranu vysokorizikových mäkkých cieľov, ktorej prvé zasadnutie sa bude konať 24. – 26. októbra 2017 v Španielsku.

Ako bolo oznámené v januári 2017 , Komisia pripravuje usmernenie k tomu, akým spôsobom je možné vytvárať vnútroštátne zákony o uchovávaní údajov, aby boli v súlade s rozsudkami Súdneho dvora Európskej únie.

III. VYKONÁVANIE OSTATNÝCH PRIORÍT V OBLASTI BEZPEČNOSTI

1. Legislatívne iniciatívy

Pokračuje sa v práci na legislatívnych návrhoch Komisie na posilnenie schengenského informačného systému (SIS). Posledné rokovanie na úrovni pracovnej skupiny Rady sa uskutočnilo 26. júla 2017 a estónske predsedníctvo Rady sa snaží dosiahnuť rokovací mandát do októbra 2017. V Európskom parlamente spravodajcovia v júni 2017 predložili návrh svojej správy a Výbor pre občianske slobody, spravodlivosť a vnútorné veci (LIBE) má 11. – 12. októbra 2017 hlasovať o svojom mandáte na rokovanie. Komisia vyzýva spoluzákonodarcov, aby dosiahli dohodu o týchto dôležitých návrhoch do konca roku 2017 v rámci agendy v oblasti interoperability stanovenej v Siedmej správe o pokroku smerom k dosiahnutiu účinnej a skutočnej bezpečnostnej únie.

2. Nelegislatívne iniciatívy

V oblasti bezpečnosti dopravy, a aby doplnila prácu vykonanú s členskými štátmi na úrovni EÚ s cieľom zlepšiť bezpečnostnú ochranu civilného letectva, začala Komisia pracovať na posúdení rizík pre iné druhy dopravy s cieľom identifikovať nedostatky a možné opatrenia na zmiernenie zistených rizík. Na zasadnutí, ktoré sa konalo 15. júna 2017, útvary Komisie prediskutovali s členskými štátmi situáciu so zreteľom na hrozbu týkajúcu sa železničnej dopravy a možnosti posilnenia spolupráce na pomoc pri riešení tejto hrozby. Ďalšie zasadnutie sa bude konať v októbri 2017.

V rámci boja proti počítačovej kriminalite došlo pri príležitosti jednoročného výročia iniciatívy No More Ranson („Už žiadne výkupné“) 25. júla 2017 k ďalšiemu rozšíreniu o nových partnerov, nástroje a jazyky. Iniciatíva No More Ranson bola zriadená v roku 2016 ako verejno-súkromná iniciatíva na boj proti tzv. ransomware a je podporovaná Europolom. Obetiam ransomware pomáha tým, že na svojom portáli poskytuje viac ako 50 rôznych dešifrovacích nástrojov, v súčasnosti v 26 rôznych jazykoch. Od jej spustenia sa podarilo dešifrovať ransomware vo viac ako 28 000 prípadoch, pričom páchatelia počítačovej kriminality tak na výkupnom prišli v odhadovanej výške o 8 miliónov EUR. Táto iniciatíva ponúka inovatívny model spolupráce, pri ktorom sa na boj proti počítačovej kriminalite používa účinné a konkrétne verejno-súkromné partnerstvo. Iniciatíva sa rozšírila na viac ako 100 partnerov vrátane siedmich pridružených a 98 podporujúcich partnerov (34 orgánov presadzovania práva a 64 organizácií zo súkromného a verejného sektora).

Mesiace medzinárodnej prípravy a koordinácie viedli k úspešnému odstráneniu AlphaBay a Hansa, dvoch z najväčších zločineckých trhov dark webu. Predpokladá sa, že to v Európe povedie k začatiu stoviek nových vyšetrovaní. Dve rozsiahle operácie zamerané na presadzovanie práva, vedené americkým Federálnym úradom pre vyšetrovanie (FBI), americkou protidrogovou agentúrou a holandskou štátnou políciou s podporou Europolu, zničili infraštruktúru ilegálneho kriminálneho hospodárstva zodpovedného za obchodovanie s viac ako 350 000 nelegálnymi komoditami vrátane drog, strelných zbraní a škodlivého softvéru používaného na počítačovú kriminalitu. Koordinované opatrenia orgánov presadzovania práva v EÚ a USA patria medzi najsofistikovanejšie operácie na odstránenie nelegálnej činnosti, aké boli dosiaľ v boji proti trestnej činnosti na internete vykonané.

3. Vonkajší rozmer

Súdny dvor Európskej únie 26. júla 2017 predložil svoje stanovisko k zlučiteľnosti dohody medzi EÚ a Kanadou o prenose údajov z osobného záznamu o cestujúcom (PNR) a ich spracovaní so zmluvami. V odpovedi, ktorú Súdny dvor poskytol na žiadosť Európskeho parlamentu sa uvádza, že plánovaná dohoda nesmie byť uzavretá v jej súčasnej podobe, pretože niektoré jej ustanovenia sú nezlučiteľné so základnými právami uznanými EÚ, najmä s právom na ochranu osobných údajov a právom na rešpektovanie súkromného života. Hoci Súdny dvor uviedol, že prenos údajov PNR z EÚ do Kanady a s ním spojené porušenie základných práv sú odôvodnené, pokiaľ ide o zabezpečenie verejnej bezpečnosti v kontexte boja proti teroristickým trestným činom a závažnej nadnárodnej trestnej činnosti, domnieval sa, že niektoré ustanovenia pripravovanej dohody nie sú obmedzené len na to, čo je nevyhnutne potrebné, a nestanovujú jasné a dostatočne presné pravidlá.

Vzhľadom na to, že využívanie údajov PNR je dôležitým nástrojom na boj proti terorizmu a závažnej nadnárodnej trestnej činnosti, Komisia podnikne potrebné kroky s cieľom zabezpečiť pokračovanie prenosu údajov PNR pri plnom rešpektovaní základných práv v súlade so stanoviskom Súdneho dvora. Komisia dokončuje svoju analýzu stanoviska Súdneho dvora a čoskoro požiada Radu o mandát na začatie rokovaní s Kanadou s cieľom zrevidovať existujúcu dohodu tak, aby bola urýchlene uvedená do súladu s požiadavkami stanovenými v stanovisku Súdneho dvora.

V. ZÁVER

V tejto správe sa sumarizuje pokrok dosiahnutý pri budovaní bezpečnostnej únie za posledný rok. Uvádza sa v nej, ako boli vykonané všetky priority týkajúce sa bezpečnosti stanovené v správe o stave Únie 2016 a v pracovnom programe Komisie na rok 2017. Táto práca vytvára základ pre ďalšie spoločné kroky s Európskym parlamentom a Radou v nasledujúcom roku zamerané na riešenie súčasných bezpečnostných hrozieb a výziev, v súlade s prioritami, ktoré budú stanovené v správe o stave Únie 2017.

Ďalšia správa o pokroku v oblasti bezpečnostnej únie bude predložená v októbri 2017.